b'\n_START_ARTICLE_\n\xc5\xa0eherezada (Svetina)\n_START_SECTION_\nVsebina\n_START_PARAGRAPH_\n1. del: Mati sultanka je rodila dva sina. Ker so se pri rojstvu prvega pokazala zla znamenja, ga je oslepila, prestol je zasedel drugi, \xc5\xa0ahrijar. Je vladar Lu\xc4\x8di, njegov slepi brat \xc5\xa0ehzeman je vladar Teme, sultanka pa \xc4\x8duva pe\xc4\x8dat, ki je zakon za oba. \xe2\x80\x93 Kraljevski dan se za\xc4\x8dne s prilizovanjem in hvalo Gospodarja, le \xc5\xa0ehzeman se upre: polizal bo bratovo lu\xc4\x8d, da bo povsod zavladala tema, v temi so vrata, silnej\xc5\xa1a od lu\xc4\x8di! - \xc5\xa0ahrijar da bi\xc4\x8dati Masuda, ker je ogovoril njegova psa; Paradisa, ki se z Masudom ljubi, v haremu lepo poskrbi za njegove rane. \xe2\x80\x93 \xc5\xa0ahrijar je v sanjah videl severno de\xc5\xbeelo, kjer vlada ve\xc4\x8dni dan, ho\xc4\x8de jo osvojiti, da bo ve\xc4\x8dni gospodar lu\xc4\x8di in za zmeraj varen pred bratom. Ta pri materi obto\xc5\xbei sultana, da je pijan od oblasti in u\xc5\xbeitkov, zahteva prestol zase. Toda mati mu pove, da bi stra\xc5\xa1ni D\xc5\xbein svet ratrgal na kose, \xc4\x8de bi bil on na prestolu; naj bo zadovoljen, da je vladar teme, kajti katera je mo\xc4\x8dnej\xc5\xa1a, lu\xc4\x8d ali tema? \xe2\x80\x93 \xc5\xa0ehzeman odkrije Parisadino skrivnost, ona mu v zameno za molk ponudi svoje telo: da bi kaj bilo, se mora sre\xc4\x8dati z ni\xc4\x8dem. \xc5\xa0ahrijar je na lovu, ko se nadenj dvigne D\xc5\xbein: on je pravi Gospodar nad naravo, \xc5\xa0ahrijar je le smet, ki naj v seraju vlada prestra\xc5\xa1enim du\xc5\xa1am, dokler \xc5\xa1e njemu ne iztaknejo o\xc4\x8di. \xe2\x80\x93 Medtem se Parisada in Masud ljubita v haremu. \xc5\xa0ahrijar ju odkrije, v besu se ne ozira na zakon, sam zakolje ljubimca in prise\xc5\xbee, da bo izkoreninil nezvestobo, pa \xc4\x8de bi moral poklati ves \xc5\xbeenski rod._NEWLINE_2. del: \xc5\xa0ahrijar je svojo spalnico spremenil v klavnico, vsako no\xc4\x8d, \xc5\xbee tiso\xc4\x8d in eno, je zaklal devico, demonija ga je zmeraj bolj dobivala v kremplje. Sestra in mati ga sku\xc5\xa1ata re\xc5\xa1iti norosti, ponudita se mu v \xc5\xbertev, saj sta tudi onidve \xc5\xbeenski. \xc5\xa0ahrijar se zgrozi: no\xc4\x8de uni\xc4\x8diti temeljev sveta, le nezvestobo ho\xc4\x8de iz\xc5\xbegati, njegovo delo \xe2\x80\x93 delo Sonca \xe2\x80\x93 \xc5\xa1e ni kon\xc4\x8dano. Od vezirja zahteva njegovi h\xc4\x8derki, poslednji devici v de\xc5\xbeeli. - Vezir se z dru\xc5\xbeino pripravlja na beg, toda \xc5\xa0eherezada ho\xc4\x8de odre\xc5\xa1iti svoje ljudstvo: sultana bo z ljubeznijo spremenila v dobrotno Sonce, ozdravila bo njega in svet. Sestri odideta k sultanu in \xc5\xa0eherezada mu pove pravljico njegovega \xc5\xbeivljenja, pove pa tudi konec pravljice: srd v sultanu je ugasnil, vzel je \xc5\xa0eherezado za \xc5\xbeeno, sestra se je poro\xc4\x8dila s \xc5\xa0ehzemanom, ki mu je slavni zdravnik vrnil vid, svet ni ve\xc4\x8d razdeljen na lu\xc4\x8d in temo, sovra\xc5\xa1tvo je minilo in v vsej de\xc5\xbeeli je zavladala sre\xc4\x8da. Je to konec pravljice? Ne, nekaj nepri\xc4\x8dakovanega se zgodi, vse zagrne tema, bliska se, grmi ... \xc5\xa0eherezadina pripoved postane resnica, pojavi se stra\xc5\xa1ni D\xc5\xbein: kdor ga i\xc5\xa1\xc4\x8de, ga tudi najde in je nagrajen, a nagrada je D\xc5\xbein sam, kajti on je tisto, kar \xc5\xa1ele bo ... Seraj se pogreza, med prepla\xc5\xa1enimi kriki svet propade v dimu in ognju, grozi in temi.'